Reën en koue vir W-Kaap op pad | Netwerk24
Deur Ané van Zyl 11 Januarie 2019 17:33
Hoe nou? Koue weer in Januarie?
Kapenaars sal hierdie naweek hul warm klere uit die kas moet haal, want ’n koue front word vir die provinsie voorspel.
Volgens die Noorweegse weerdiens YR kan Wes-Kapenaars Vrydagaand reeds reën en sterk wind oor groot dele van die provinsie verwag. Lae temperature word ook vir die res van die naweek voorspel.
Overstrand: Reën word ook Vrydagaand vanaf 18:00 vir die Overstrand- en Overberg-gebied voorspel, waar erge brande tans woed.
’n Brand het Vrydagmiddag in die Overstrand-distrik uitgebreek en word tans deur stormsterkwind aangevuur. Huise in Franskraal is ontruim en ander dele van die distrik soos Bettysbaai en Gansbaai word ook deur die wegholbrande bedreig.
Kaapstad: Reën en sterk wind sal kan reeds laatmiddag Vrydag in die stad verwag word. Lae temperature van tussen 14 en 16 grade Celsius word vir die res van die naweek verwag.
George: Ligte reën word vir Vrydagaand en Saterdagoggend in George voorspel. Die reën sal vir die res van die naweek opklaar, maar kan teen Sondagaand weer uitsak.
Meer oor: Wes-Kaap | Wind | Reën | Koue